लेप्रोस्कॉपी उपकरण खरीद तीन और सुरक्षा गार्ड लगाने को मिली मंजूरी
अलवर| राजीवगांधी सामान्य अस्पताल में शीघ्र ही लेप्रोस्कॉपी उपकरण खरीदे जाएंगे। इसके लिए पीएमओ को कोषाधिकारी की स्वीकृति लेनी होगी। वहीं अस्पातल में सुरक्षा के लिए तीन और गार्ड लगाए जाएंगे। ये निर्णय सोमवार को जिला कलेक्टर मुक्तानंद अग्रवाल की अध्यक्षता में आयोजित राजस्थान मेडिकेयर रिलीफ सोसायटी की बैठक में लिए गए। जिला कलेक्टर ने अस्पताल में एटीएम लगाने, केंटीन एवं ई-मित्र कियोस्क प्रारंभ करने के लिए जगह चिन्हित कर उनके लिए निर्माण कार्य के प्रस्ताव बनाने के निर्देश दिए। उन्होंने कहा कि राजीव गांधी सामान्य अस्पताल, महिला अस्पताल एमसीएच सेंटर में इंटर कॉम फोन व्यवस्था के लिए प्रस्ताव बनाएं। उन्होंने अस्पताल की सीटी स्केन मशीन की मरम्मत कराने के भी निर्देश दिए।
उन्होंने पीएमओ डॉ. भगवान सहाय को भामाशाह स्वास्थ्य बीमा में अधिकाधिक पात्र रोगियों को लाभान्वित करने के लिए डॉक्टरों की बैठक लेने के निर्देश दिए, जिससे वे अस्पताल में आने वाले पात्र रोगियों का कैश लैस इलाज कर सकें। क्योंकि राष्ट्रीय खाद्य सुरक्षा योजना के लाभान्वित ही इस योजना के लिए पात्र हैं। इसके बाद जिला कलेक्टर ने अस्पताल की क्षतिग्रस्त सीसी सड़क का अवलोकन कर यूआईटी के एक्सईएन को इसके निर्माण में लागत राशि का आंकलन कर शीघ्र रिपोर्ट प्रस्तुत करने के निर्देश दिए। उन्होंने अगस्त सितंबर माह के आय-व्यय का अनुमोदन किया।
hin_Deva hin_Deva hin_Deva